‘Rowers’ tydens huisbraak geskiet; een sterfFoto: Twitter via @Netcare911_sa ŉ Vermeende rower is doodgeskiet en nog een ernstig gewond tydens ŉ beweerde huisroof Dinsdag in die vroeë oggendure by ŉ kothuis in Sandton in Johannesburg. Nick Dollman, woordvoerder van Netcare 911, het gesê paramedici is omstreeks 02:05 na die toneel in 12de Straat in Parkmore ontbied. Volgens Dollman was daar twee verdagtes op die toneel wat tydens die beweerde huisroof geskiet is. Een van die verdagtes het op die toneel aan sy wonde beswyk, terwyl die tweede verdagte in ŉ ernstige toestand was nadat hy in die bolyf en been geskiet is. “Hy is op die toneel gestabiliseer voordat hy na ŉ hospitaal vir dringende mediese sorg vervoer is,” het Dollman gesê. Hy sê die twee mans was na raming tussen 20 en 30 jaar oud. Kapt. Granville Meyer, woordvoerder van die polisie, het die voorval aan Maroela Media bevestig, maar gesê die presiese gebeure is nog nie duidelik nie. “Ons kan bevestig dat een verdagte doodgeskiet is en die ander tans in die hospitaal onder polisiebewaking aansterk,” het Meyer gesê. “Die presiese gebeure is nog nie duidelik nie en die speurders ondersoek tans die saak. Vir nou word dit geag as ŉ huisbraak met die bedoeling om ŉ misdaad te pleeg. ŉ Geregtelike doodsondersoek word ook gedoen.”